Belastingbetalers hoes miljoene vir polisiehoës wat niks doenRiah Phiyega. Foto: GCIS Belastingbetalers het al miljoene rande opgedok vir twee geskorste polisiehoofde wat steeds salarisse en bonusse verdien terwyl hulle tuis sit. Fikile Mbalula, minister van polisie, het Dinsdag in antwoord op ŉ parlementêre vraag gesê Riah Phiyega, geskorste nasionale polisiekommissaris, en Richard Mdluli, geskorste misdaadintelligensiehoof, het al nagenoeg R11,5 miljoen verdien sedert die skorsings. Mbalula het gesê Phiyega is op 14 Oktober 2015 geskors en het tot en met April vanjaar ŉ salaris van R2 095 802,70 verdien, sowel as nie-pensioengewende kontanttoelae van R562 541,23 en ŉ departementshooftoelaag van R299 244,08. Daarbenewens het bydraes tot haar pensioenfonds R335 130,47 beloop. Die totale koste uit die staatskas is sowat R3,2 miljoen. Mdluli, wat op 8 Mei 2011 geskors is, het byna dubbeld soveel as Phiyega gekry. Van 2011 tot April vanjaar het hy salarisse en voordele van nagenoeg R8,3 miljoen ontvang. Dit sluit in ŉ basiese salaris van R4 985 795,27, ŉ nie-pensioendraende kontanttoelaag van R1 392 536,94, motortoelaes van R717 741,94 en ŉ diensbonus van R413 957,25. Op ŉ vraag oor die tugstappe teen Mdluli en hoe lank dit nog gaan duur, het Mbalula geantwoord: “ŉ Interne tugproses is begin, ampsdraers is aangestel en die proses is aan die gang.” Zakhele Mbhele, DA-LP, het gesê tugstappe teen Mdluli moet vinniger geskied om te verhoed dat openbare geld gemors word. “Suid-Afrikaners leef elke dag in vrees. Tog is miljoene rande van openbare fondse gemors op twee individue wat duidelik in die eerste plek nie geskik vir hul werk was nie. Hulle word betaal om tuis te bly en met hul vingers te speel. Dit is onaanvaarbaar,” het Mbhele gesê. “Dit is absoluut noodsaaklik dat ons gepaste en behoorlike leierskap in die polisie het sodat hierdie miljoene eerder op ons swaar ondergeskikte polisie bestee kan word, in plaas van mislukte polisiehoofde.”